[pic] | EUROOPA ÜHENDUSTE KOMISJON |

Brüssel 28.1.2008

SEK(2008) 101 lõplik

KOMISJONI ARUANNE EUROOPA PARLAMENDILE JA NÕUKOGULE

EAGFi kulude kohta Varajase hoiatamise süsteem Nr 12/2007

SISUKORD

1. SISSEJUHATUS 3

2. SIHTOTSTARBELISED TULUD 3

3. SUHKRUVALDKONNA ÜMBERKORRALDUSFOND 4

4. SELGITUS 2007. AASTA EELARVE TÄITMISE KOHTA 4

5. JÄRELDUSED 6

1. SISSEJUHATUS

2007. eelarveaasta (16. oktoober 2006 – 15. oktoober 2007) eelarve esialgne täitmine ulatub eeldatavasti 42 139,8 miljoni euroni, st 98,7% esialgsetest assigneeringutest. Kõnealune summa hõlmab summasid, mis nõuti liikmesriikidelt tagasi EAGFi raamatupidamisarvestuse kontrollimise ja heakskiitmisega seotud korrektsioonide ning asjaomase aasta igakuiste hüvitiste peatamise ja vähendamise tulemusel. Kõnealune summa sisaldab ka prognoosi kulutuste kohta, mida komisjon võib veel teha otse kuni 31. detsembrini 2007.

Lisatud tabelis esitatud üksikasjalik eelarve esialgne täitmine osutab ligikaudu 571,9 miljoni euro suurusele üldisele alakasutamisele võrreldes eelarve esialgsete assigneeringutega.

2. SIHTOTSTARBELISED TULUD

Vastavalt ühise põllumajanduspoliitika rahastamist käsitleva uue määruse (EÜ) nr 1290/2005 artikli 34 sätetele käsitatakse vastavuse kontrolli otsuste kohastest finantskorrigeerimistest, eeskirjade eiramisest ja piimamaksust laekuvat tulu EAGFi kulude rahastamiseks määratud sihtotstarbeliste tuludena. 2007. aasta eelarve koostamisel esitati kõnealuste tulude kalkulatsioon ja seda võeti arvesse, kui eelarvepädevad institutsioonid võtsid vastu 2007. aasta eelarve assigneeringud. Täpsemalt:

- piimamaksust laekuva tulu suuruseks hinnati 349,0 miljonit eurot ning seda võeti arvesse, vähendades vastavalt piima- ja piimatootesektorile (millele eelarvepädevad institutsioonid eraldasid 587,0 miljonit eurot) taotletud assigneeringuid;

- vastavuse kontrolli kohastest tagasinõuetest ja eeskirjade eiramisest laekuva tulu suuruseks hinnati vastavalt 568,0 miljonit ja 70,0 miljonit eurot. 638,0 miljoni euro suurust kogusummat võeti arvesse, vähendades vastavalt ühtseks otsemaksete kavaks (millele eelarvepädevad institutsioonid eraldasid 27 918,0 miljonit eurot) taotletud assigneeringuid.

Lisatud tabelis on esitatud nende sihtotstarbeliste tulude rakendamine, millega seoses on eelarveaasta jooksul kogutud 1 159,7 miljonit eurot. Täpsemalt:

- piimamaksu koguti ligikaudu 362,7 miljonit eurot, võrreldes esialgse prognoosiga 349,0 miljonit eurot;

- vastavuse kontrolli kohastest tagasinõuetest laekus ligikaudu 557,8 miljonit eurot, võrreldes esialgse prognoosiga 568,0 miljonit eurot ning

- eeskirjade eiramise eest nõuti sisse ligikaudu 239,3 miljonit eurot, võrreldes esialgse prognoosiga 70,0 miljonit eurot.

Kohaldatavate eeskirjade kohaselt saab kõnealust tulu kasutada kas osaliselt või täielikult EAGFi kulude katmiseks, kui eelarvepädevate institutsioonide eraldatud eelarveassigneeringutest ei piisa liikmesriikide kulude rahastamiseks. Juhul kui kogu tulu või osa sellest jääb kasutamata, kantakse see automaatselt üle järgmisse eelarveaastasse.

Võttes arvesse 2007. aasta eelarve assigneeringute alakasutamist, kantakse EAGFile eraldatud tulu täies ulatuses üle aastasse 2008 ning seda kasutatakse asjaomase aasta eeldatavate eelarveliste vajaduste rahastamiseks.

3. SUHKRUVALDKONNA ÜMBERKORRALDUSFOND

Ajutisi suhkrusektori ümberkorraldusmakseid käsitatakse sihtotstarbelise tuluna, mis on suunatud suhkrusektori ümberkorraldusabi ja ümberkorraldusfondis ettenähtud muu abi rahastamiseks. 2006/2007. turustusaastal seonduvad kõnealused summad ettevõtjatele kuuluvate suhkru, inuliinisiirupi ja isoglükoosi koguseliste kvootidega ning liikmesriikidel tuleb need koguda ja fondi maksta kahes osas, vastavalt 31. märtsiks 2007 ja 30. novembriks 2007. Märtsi lõpuks olid liikmesriigid sihtotstarbeliste tulude kontole ümberkorraldusmaksete esimese osana kandnud 1 287,2 miljonit eurot. Samas kasutasid liikmesriigid 2007. eelarveaasta jooksul 551,4 miljonit eurot sidusrühmadele toetuste maksmiseks seoses suhkrutööstuse ümberkorraldamisega, mitmekesistamisabiks ning samuti abiks suhkru rafineerimisega tegelevatele ettevõtjatele.

Kõnealuseid makseid rahastatakse eespool nimetatud sihtotstarbeliste tulude kontolt ning kasutamata jääksumma 735,9 miljonit eurot kantakse üle 2008. aastasse, et rahastada ümberkorraldusabi ja muu kõnealusel aastal antava abi makseid.

4. SELGITUS 2007. AASTA EELARVE TÄITMISE KOHTA

Eelarve esialgset täitmist mõjutasid mitmed tegurid, mille võib kõige tähtsamate valdkondade osas jaotada järgmiselt.

4.1. Finantstegurid

Eespool nimetatud ajavahemikus tehtud kulude puhul võetakse arvesse dollari/euro vahetuskursis toimunud muutusi. Suure osa põllumajandustoodete, eriti teravilja ja suhkru eksporditoetuste puhul mõjutab kulusid kõnealuse pariteedi suhte suundumus.

Vastavalt määruse (EÜ) nr 1290/2005 artiklile 21 koostati eelarvepädevate institutsioonide vastuvõetud eelarve lähtuvalt 2006. aasta juulist kuni septembrini kehtivast keskmisest pariteedi suhtest 1 euro = 1,27 USA dollarit. Tuleb märkida, et ajavahemikus 1. augustist 2006 kuni 31. juulini 2007 oli keskmine pariteedi suhe ligikaudu 1 euro = 1,31 USA dollarit, s.t 3,1 % kõrgem 2007. aasta eelarve koostamisel kasutatud vahetuskursist.

4.2. Turumeetmed (–746,8 miljonit eurot)

Sekkumised põllumajandusturgudel osutasid, et eelarveassigneeringuid kasutati 746,8 miljoni euro võrra vähem. Kõige märkimisväärsem assigneeringute alakasutamine ilmnes teravilja, I. lisas nimetamata toodete ning puu- ja köögivilja sektoris, samas kui suhkrusektoris toimus kõige suurem assigneeringute ülekasutamine.

(NB! sulgudes on esitatud ülekasutamise (+) või alakasutamise (–) määr).

4.2.1. Teravili (–649,3 miljonit eurot)

Teraviljaturul olid käesoleval aastal valdavad ülisoodsad sise- ja välistingimused, mis tõid kaasa kõrgemad sise- ja maailmaturuhinnad. Sellest tuleneva alakasutamise põhjused olid järgmised:

- kõrge hinnatase tõi kaasa riigi teraviljavarude väga madala ostu- ja väga suure müügimahu, mis viis märkimisväärse eelarvelise netotuluni; ning

- kulud teravilja eksporditoetustele olid väiksemad, kuna suuremaks osaks eelarveaastast oli toetusemääraks kehtestatud 0.

4.2.2. Toetused 1. lisas nimetamata toodetele (–113,8 miljonit eurot)

Kõnealuses sektoris tõid ka teravilja- ja piimaturgude väga soodsad sise- ja välistingimused kaasa eksporditoetuste määrade üldise vähenemise, mis omakorda vähendas kulusid töödeldud põllumajandustoodete eksporditoetustele. Sellest tulenes ka eelarveassigneeringute alakasutamine.

4.2.3. Suhkur (+132,5 miljonit eurot)

Eelarveassigneeringute ülekasutamine tulenes eksporditoetustega seotud kulude suurenemisest asjaomaste liikmesriikide jaoks, sest eksporditud suhkru (nii vabaturu suhkru kui ka riigi suhkruvarude) kogused on võrreldes 2007. aasta eelarves ettenähtuga olnud märkimisväärselt suuremad. Selline olukord tulenes osaliselt asjaolust, et suhkruvaldkonna ümberkorraldusfondi raames kõrvaldatud suhkru kogus olid prognoositust palju väiksem.

4.2.4. Puu- ja köögiviljad (–69,9 miljonit eurot)

Eelarveassigneeringute alakasutamine tulenes eelkõige sellest, et liikmesriikide kulud vähenesid seoses töötlemistoetust saavate tomatite vähenenud kogusega ning tootjaorganisatsioonide rakendusfondide kasutuselevõtmine oli võrreldes 2007. aasta eelarves ettenähtuga madalam.

4.2.5. Piim ja piimatooted (+51,2 miljonit eurot)

Piimaturgude väga soodsad sise- ja välistingimused tõid kaasa liikmesriikide kulude vähenemise piimatoodete eksporditoetustele, või riiklikule ladustamisele ja lõssi ELi sisesele kasutamisabile.

Kuid eelarveassigneeringute ülekasutamise laad on tehniline. Alates 2007. aasta eelarvest käsitatakse piimamaksust saadavat tulu, mille suurus oli hinnanguliselt 349,0 miljonit eurot, EAGFi sihtotstarbelise tuluna. Kõnealusele sektorile 2007. aastal taotletud ja eelarvepädevate institutsioonide eraldatud assigneeringud ei sisaldanud kõnealust tulu ning olid selle summa võrra väiksemad. See on põhjus, mis toimus eelarveassigneeringute ülekasutamine.

Kui võtta arvesse piimamaksust saadavat tulu, mis esialgse prognoosi kohaselt nähti ette piimasektorile, võiks selle sektori puhul rääkida 297,8 miljoni euro suurusest alakasutamisest.

4.3. Otsetoetused (+167,2 miljonit eurot)

Ülekasutamine tuleneb sellest, et võrreldes 2007. aasta eelarves kõnealusteks meetmeteks ettenähtud assigneeringutega olid liikmesriikide kulud nii ühtsele otsemaksete kavale kui ka muudele otsetoetustele suuremad.

Kuid ka siin on eelarveassigneeringute ülekasutamise laad tehniline. Alates 2007. aasta eelarvest käsitatakse vastavuse kontrollist ja eeskirjade eiramisest saadavat tulu, mille suurus oli hinnanguliselt 638,0 miljonit eurot, EAGFi sihtotstarbelise tuluna. Kõnealusele sektorile 2007. aastal taotletud ja eelarvepädevate institutsioonide eraldatud assigneeringud ei sisaldanud kõnealust tulu ning olid selle summa võrra väiksemad. See on põhjus, mis toimus eelarveassigneeringute ülekasutamine.

Kui võtta arvesse vastavuse kontrollist ja eeskirjade eiramisest laekuvat tulu, mis esialgse prognoosi kohaselt nähti ette ühtsele otsemaksete kavale, võiks otsetoetuste peatüki puhul 2007. aastal rääkida 470,8 miljoni euro suurusest alakasutamisest.

4.4. Põllumajanduskulude audit

4.4.1. Eelmiste aastate raamatupidamisarvestuse kontrollimine ja heakskiitmine (+79,9 miljonit eurot)

Komisjon on vastu võtnud kõik raamatupidamisarvestuse kontrollimist ja heakskiitmist käsitlevad otsused, mis tuleb käesoleva eelarveaasta lõpuks täita. Kõnealuste otsustega kehtestatud korrektsioonidega tagasinõutava summa koguväärtus oli ligikaudu –74,7 miljonit eurot. Võrreldes 2007. aasta eelarves ettenähtud –178,0 miljoni euro suuruse summaga oli tulemuseks eelarveassigneeringute alakasutamine. Kõnealune puudujääk tagasinõudmiste osas tuleb kõrvaldada ning sellega suurenevad vastavalt ka EAGFi kulud.

5. JÄRELDUSED

2007. eelarveaastat iseloomustanud soodsate sise- ja välisturutingimustega kaasnesid märkimisväärselt kõrged hinnad, eelkõige teravilja- ja piimaturgudel. Sellest tulenev riigivarude kõrvaldamine asjaomastes sektorites ja eksporditoetuste määrade madalamad tasemed viisid EAGFi kulude kokkuhoiuni. Teisest küljest kaasnesid eksporditud suhkru suuremate kogustega suurenenud kulutused suhkru eksporditoetustele. Need tegurid tõid kaasa 2007. aasta eelarveassigneeringute alakasutamise turumeetmete osas. Kõnealune alakasutamine korvati osaliselt otsetoetusteks tehtavate suuremate kulutustega ning eeldatava tagasinõuete puudujäägi katmisega raamatupidamisarvestuse kontrollimise raames. Üldine lõpptulemus on 2007. aasta eelarveassigneeringute ligikaudu 571,9 miljoni euro suurune alakasutamine. Sellest tulenevalt kantakse EAGFile 2007. aastaks eraldatud kogutud tulu summas 1 159,7 miljonit eurot täies ulatuses üle aastasse 2008, nagu on juba ette nähtud 2008. aasta esialgse eelarveprojekti kirjalikus muutmisettepanekus nr 2.

2007. aasta eelarve alakasutamist silmas pidades tegi komisjon eelarvepädevatele institutsioonidele paranduseelarvega nr 7/2007 ettepaneku vähendada EAGFi esialgseid assigneeringuid 400,0 miljoni euro võrra.

LISA

[pic]